ועדת הפנים ואיכות הסביבה, כנסת 17, פרוטוקול מספר 113, 2007-02-13 09:00

אופיר פינס-פז: שלום לכולם, אני מתכבד לפתוח את ישיבת ועדת הפנים והגנת הסביבה.

אופיר פינס-פז: הישיבה היום תהיה ישיבה קצרה של שעה משום שעל-פי החלטת של הכנסת, אנחנו עוסקים היום גם בעניין הדרוזי והצ'רקסי בישיבה שתהיה לאחר הישיבה הזאת, ודאי שוועדת הפנים היא ועדה מאוד רלוונטית לעניין הזה.

אופיר פינס-פז: לכן, אנחנו התכווצנו בלוח הזמנים.

אופיר פינס-פז: עם זאת, הנושא הפלילי יתפוס חלק לא מבוטל מזמן הוועדה.

אופיר פינס-פז: אני גם הודעתי בעבר שאני מתכוון לתת דגש גדול מאוד בעבודת ועדת הפנים למשטרת ישראל, וזאת מתוך רצון להיכנס באמת לעובי הקורה, ולראות כיצד אנחנו ביחד ובכוחות משותפים מחזירים חוק וסדר, מתן גיבוי לפעילות הזאת שצריכה להתבצע, הגנת הביטחון האישי של תושבי מדינת ישראל, ובניית מערכות בעלות כושר הרתעה ויעילות תפקודית לאורך זמן.

אופיר פינס-פז: אנחנו לא מחליפים את הממשלה - אין לנו שום יומרה כזו - אלא אנחנו צריכים לפקח על עבודת הממשלה ולבדוק את הדברים באופן שיטתי ויסודי, וכמובן שהכנסת תעשה את שלה.

אופיר פינס-פז: לפי מיטב זיכרוני, היינו עדים לארבעה מקרי רצח בפרקי זמן קצרים יחסית באזור תל-אביב.

אופיר פינס-פז: כמובן שכל מקרה עומד בפני עצמו, ויש לו את האלמנטים שלו, את המניעים שלו, את החקירה שלו.

אופיר פינס-פז: לא צריך להיות מומחה כדי להבין שלא מדובר באיזשהו חוט מקשר בין ארבעת המקרים.

אופיר פינס-פז: אבל, העובדה היא העובדה.

אופיר פינס-פז: יש תחושה שאנשים נרצחים במדינת ישראל בקלות רבה מידיי, ובצורה שלפחות מחייבת אותנו לקבל דיווח.

אופיר פינס-פז: אני לא רוצה שהדיווח יגרום לאיזשהי תקלה בחקירה, ואני מבקש כבר מהמדווחים - גם מהמשטרה וגם מהפרקליטות - להיות כמובן בעניין הזה מאוד זהירים.

אופיר פינס-פז: מה שלא צריך להיחשף - לא צריך להיחשף.

אופיר פינס-פז: הדברים האלה ברורים מאליהם.

אופיר פינס-פז: הרצח האחרון הוא רצח של אדם מוערך וידוע.

אופיר פינס-פז: מדובר ברופא בבית חולים איכילוב ששמו ד"ר דוד ניב שנרצח במכוניתו ברחוב ראשי ברמת-גן, ברחוב שבוודאי מוכר לכל תושבי גוש דן, אבל גם מוכר לרבים מתושבי מדינת ישראל בכלל.

אופיר פינס-פז: זה דבר שמעורר שאלות, מעורר תהיות, ולפי דעתי בוודאי אסור לעבור עליו לסדר היום.

אופיר פינס-פז: אבל, זה רק מקרה אחד מתוך כמה.

אופיר פינס-פז: מפקד מחוז תל-אביב, אני מציע שקודם כל תיתן לנו איזשהי סקירה כללית על מה שקרה.

אופיר פינס-פז: אני מציע הפעם באמת לא לעסוק בכל היריעה, יכולנו לדבר עכשיו על כל הסטטיסטיקות, על מה שקרה ב-2005, 2006, וב-2007 ובמגמות.

אופיר פינס-פז: אבל, אין לנו את הזמן לדבר הזה.

אופיר פינס-פז: תנסו להתמקד באירועים האחרונים, האם זה קרה באופן מקרי שהיו ארבע רציחות?

אופיר פינס-פז: האם זה מלמד אותנו משהו לגבי העתיד?

אופיר פינס-פז: האם זה דבר שמסמן מגמה?

אופיר פינס-פז: האם זה דבר שהוא לא מסמן מגמה אלא כך הוא קרה וזה לא צריך ללמד אותנו יותר מידיי?

אופיר פינס-פז: ניצב צור, בבקשה.

ניצב דוד צור: בוקר טוב לאדוני היושב ראש, לחברי הכנסת, לעמיתי מהפרקליטות ולחברי מהרשויות, ולכל האחרים.

ניצב דוד צור: אדוני היושב ראש, אני מאוד מודה לך על ההזדמנות להביא לסדר היום את הנושא הזה שקשור לאכיפת החוק דרך מספר אירועים טרגיים האלה, כי בסופו של דבר אנחנו חיים במדינה שהחדשות של אתמול הן כבר חדשות לא רלוונטיות, והנושאים האלה שבהם אנחנו עוסקים יום יום הם בעיקר נושאים חברתיים, והם לא בהכרח בהתעניינות הציבורית הרלוונטית.

ניצב דוד צור: יש התעניינות גדולה מאוד שהיא לפעמים לא כל כך רלוונטית, אבל היכולת שלנו להשפיע שהנושא הזה יהיה בסדר עדיפות לאומי אחר מכפי שהוא נמצא היום.

ניצב דוד צור: אדוני היושב ראש, אתה אמרת שהזמן הוא קצר, ולכן אני אתייחס לגופם של הדברים.

ניצב דוד צור: אין קשר בין ארבעת מקרי הרצח שהיו בסוף השבוע שלפני שבועיים.

ניצב דוד צור: כמובן שכל אירוע רצח הוא אירוע שמצריך אותנו להשקעה גדולה מאוד.

ניצב דוד צור: באופן מאוד מקרי, שני מקרי רצח אירעו ברחוב מיכלאנג'לו ביפו, בשתי משפחות שונות לגמרי.

ניצב דוד צור: אגב, שני המקרים האלה גלויים.

ניצב דוד צור: כלומר, אנחנו חשפנו שם את המבצעים.

ניצב דוד צור: החומרים האלה או שהם הועברו או, שהם בדרך לפרקליטות.

ניצב דוד צור: אנחנו עושים שם את ההשלמות הנדרשות.

ניצב דוד צור: באחד מהמקרים אנחנו עדיין לא שמנו את היד על האנשים.

ניצב דוד צור: מדובר בעובדים פלשתינים ששהו בדירה, ושם אין צו איסור פרסום, ופרסמנו את הפרטים.

ניצב דוד צור: להבנתנו, מה שקרה שם הוא כנראה נקמת דם של שנים אחורה.

ניצב דוד צור: הגיעו עובדים פלשתינים ורצחו עובד פלשתיני אחר שהיה גם הוא שוהה בלתי חוקי בדירה שם.

ניצב דוד צור: כולם שב"חים.

ניצב דוד צור: אבל, הרקע שם הוא רקע של אירוע שקרה לפני כמה שנים בעיר שכם, ואנחנו ביקשנו פה סיוע כדי לשים את היד על המבצעים.

ניצב דוד צור: באירוע השני מדובר על פניו בחשודים שנעצרו בגין סכסוך שהיה שם על השכרת דירה/ פלישה דירה.

ניצב דוד צור: ניסו להוציא אותו מדירה שהוא פלש אליה, ומשפחה שלמה השתתפה שם באירוע אלים מאוד.

ניצב דוד צור: בסופו של דבר הם גם הציתו את הדירה על מנת לטשטש ראיות.

ניצב דוד צור: יש שם כאלה שעצורים בידנו, ובית המשפט האריך את מעצרם כדי להגיש כתב אישום גם על המבצע וגם אלה ששיבשו את הראיות.

ניצב דוד צור: בשני המקרים אחרים אין קשר בין האירועים, ותיכף אני אתייחס כמובן לרצח הטראגי של פרופ' ניב במגבלות שאפשרות.

ניצב דוד צור: באירוע הנוסף שהיה בדרום העיר, אנחנו הטלנו צו איסור על הפרשה הזאת.

ניצב דוד צור: אנחנו אוספים הרבה מאוד חומרים - גם מודיעיניים וגם אחרים - כדי לנסות ולהגיע אל המבצעים.

ניצב דוד צור: אני יכול לומר בבירור שזה סוג של אירועים שעל פניו הביצוע הוא ביצוע נקודתי, ברור לחלוטין שהוא לא איזה אירוע אלים אקראי כפי שאנחנו יכולים אולי לראות במקרים הקודמים.

ניצב דוד צור: רוב מקרי הרצח הם בסוג של מפגשים ברחוב, ואז או שהרצח אקראי, או שהוא על רקע ויכוח בין הומלסים, אלימות של בריונים וכדו'.

ניצב דוד צור: זה סוג של מקרי רצח שקשה מאוד לנו להתערב לפני אם אין לנו מידע מקדים כלשהו.

ניצב דוד צור: אירועים של אלימות בתוך המשפחה היוו נתח משמעותי בשנת 2005.

ניצב דוד צור: היו לנו 4 אירועי רצח שהם על רקע של אלימות בתוך המשפחה, או מה שנהוג לכנות רקע רומנטי - כינוי שאני לא אוהב אותו - אבל, היו לנו 5 מקרים כאלה.

ניצב דוד צור: ב-2005 במקרים שאנחנו כן יכולים וצריכים להשפיע יותר - ושם אנחנו לצערי לא בהכרח תמיד מצליחים להגיע לפני - זה באותם אירועים של סכסוכים בין עבריינים או במשפחות פשע, ארגוני פשע.

ניצב דוד צור: שם אנחנו משקיעים הרבה מאוד במודיעין ובניסיון לכסות את הדברים האלה.

ניצב דוד צור: אנחנו עובדים תחת מגבלות מאוד קשות גם של משאבים וגם של חוק.

ניצב דוד צור: יש חוקים שמאוד מקשים עלינו.

ניצב דוד צור: לא כל מה שאנחנו יודעים אנחנו יכולים לממש לראיות, ולהביא אותם לדין.

ניצב דוד צור: גם כאשר אנחנו מצליחים להביא אותם לדין - ואולי בעניין זה יכולה להרחיב פרקליטת המחוז - יש לנו קושי בהתמודדות מול בתי המשפט.

ניצב דוד צור: אני כן אביא נתון סטטיסטי שאנחנו דווקא גאים בו.

ניצב דוד צור: בשנת 2005 - 8 מקרי רצח היו על רקע של סכסוך בין עבריינים וארגוני פשיעה שרובם ככולם ביפו.

ניצב דוד צור: זוהי כמות גדולה מאוד מכלל מקרי הרצח שהיו במחוז תל-אביב, מתוך 31 מקרי רצח שהיו ב-2005.

ניצב דוד צור: בעבודה מאוד מאומצת של מודיעין, בילוש וחקירה, הצלחנו לשים את היד על קבוצה מאוד משמעותית שמשפיעה שם על מקרי הרצח.

ניצב דוד צור: הם כבר עצורים למעלה משנה וחצי.

ניצב דוד צור: אני יכול לומר לך שזה משליך באופן דרמטי על 2006.

ניצב דוד צור: הירידה ב-2006 שאנחנו מצביעים עליה במקרי רצח שהוא בין ארגוני פשיעה או בין עבריינים, היא דרמטית.

ניצב דוד צור: מ- 8 מקרים זה ירד למקרה אחד.

ניצב דוד צור: לגבי שאר מקרי הרצח - אני יכול לומר כמעט בוודאות שאנחנו לא יכולים להשפיע ישירות אם אין תלונה מקדימה על סכסוך בין בני זוג - המשטרה לא יודעת מה קורה בחדרי חדרים - ואז אנחנו מגיעים לאירוע ומוצאים גופה.

ניצב דוד צור: ככלל, כל אירוע אלימות, ורצח בפרט, הוא סטייה חברתית.

ניצב דוד צור: הייתי תקופה מסוימת בארצות הברית, והופתעתי לראות שמי שמנפיק את הסטטיסטיקות הפליליות של האירועים הפליליים היא בכלל לא המשטרה, אלא גופים אקדמאים או הרשות העירונית.

ניצב דוד צור: לגבי האירוע האחרון - כמו שאמרת, כל רצח הוא רצח בפני עצמו, והקורבן הוא תמיד עולם ומלואו, אבל, בטח כאשר קורה אירוע מהסוג הזה שבו אדם נורמטיבי שאין לו שום חיבור ושום קשר לשום נושא שקשור לאלימות, נרצח בלילה, או כמו המקרה של עו"ד ענת פלינר ברמת השרון, שלצערי אנחנו עדיין בעיצומה של חקירה שם ולא הגענו אל המבצעים.

ניצב דוד צור: אנחנו משקיעים שם הרבה הרבה משאבים כדי לנסות להגיע למבצעים, או כמו כל רציחות שבהן נפגעו חפים מפשע שבכלל לא קשורים לסכסוך שהיה.

ניצב דוד צור: גם כאן אנחנו לא רוצים לנדב שום פרט ומידע מהחקירה כי כל דבר כזה בסופו של דבר עלול להזיק לנו בהמשך הדרך.

ניצב דוד צור: הפרשיות האלה גם של עו"ד פלינר ז"ל וגם של פרופ' ניב, מרוכזות בידי היחידה המרכזית שלנו שהיא היחידה שיכולה להשקיע את מרב המשאבים.

אופיר פינס-פז: אולי תתאר את העובדות הידועות.

אופיר פינס-פז: באיזה שעה זה קרה?

ניצב דוד צור: זה קרה בסביבות השעה אחת, אחת ורבע בלילה, בדרך השלום, בפנייה לכיוון דרך רבין, באזור לפנייה לכיוון כורזים ורזיאל ברמת חן.

ניצב דוד צור: נורו מספר יריות.

ניצב דוד צור: כשהרכב נמצא זה היה נראה כתאונה, והזעיקו בהתחלה אנשי תנועה ומד"א.

ניצב דוד צור: כשהגיעו הוא נמצא מת ברכבו.

ניצב דוד צור: אולי כדאי להזכיר לנו באופן כללי - לא רק למשטרה, אלא בעיקר אולי לתקשורת שהדברים יצאו לא נכונים - שכאשר נרצח השופט אזר ז"ל לפני שנתיים גם שם עלו ספקולציות מספקולציות שונות שעשו עוול גדול מאוד לשופט, ובסופו של דבר כשחשפנו את הרוצחים לאחר חקירה מאומצת של שנה ומשהו, התברר שרצחו אותו באופן הזוי לגמרי בלי משהו שאפשר להבין.

ניצב דוד צור: מטבע הדברים, בסוג כזה של רציחות התדהמה והתחושה היא קודם כל קשה מאוד, אבל הקושי נובע בעיקר מהעובדה שאין פה מערכת מודיעינית של מקורות.

אופיר פינס-פז: עם ישראל אוהב לעסוק בספקולציות, לא זה העניין.

אופיר פינס-פז: כולנו מכירים את הרחוב הזה, בשעה אחת ורבע בלילה הוא עדיין רחוב סואן.

אופיר פינס-פז: זה לא רחוב צדדי או סמטה שאף אחד לא עובר בה.

אופיר פינס-פז: מדובר באזור מרכזי מאוד.

אופיר פינס-פז: הטירוף הזה שמישהו רוצח מישהו באחד הרחובות הראשיים במדינת ישראל לאור לילה, מעידה על כך שהרוצח לא פוחד מאף אחד.

אופיר פינס-פז: אף אחד לא פוחד שיתפסו אותו, אף אחד לא פוחד לבצע רצח כזה.

אופיר פינס-פז: ברור לי שאין מודיעין על דבר כזה.

אופיר פינס-פז: אבל אני שואל, איפה ההתרעה?

אופיר פינס-פז: איפה הנוכחות?

אופיר פינס-פז: איפה המשטרה?

אופיר פינס-פז: איפה השהייה?

אופיר פינס-פז: אני לא מדבר על מצרים או על מדינות כאלה שאתה רואה בכל שני רחובות שוטר.

אופיר פינס-פז: זה דברים שקשורים גם להרתעה וגם לאבטלה ברמה של עבודות יזומות.

אופיר פינס-פז: אבל, אני רואה גם מקומות אחרים בעולם כמו אירופה וארצות הברית, ושם אין דבר כזה שאין שוטרים ברחובות.

אופיר פינס-פז: אין שוטרים ברחובות, אין תחושה של נוכחות, של הרתעה, של כתובת.

אופיר פינס-פז: אם יש איזשהי ניידת זה תמיד רק בנושאי תנועה, כך אנחנו לפחות רואים, יכול להיות שיש סמויים.

אופיר פינס-פז: מאוד בולט לעין שהנוכחות המשטרתית היא ברמות מאוד מאוד נמוכות גם בהשוואה לעולם.

אופיר פינס-פז: אני גם בדקתי את זה מול העולם.

אופיר פינס-פז: יושבים פה אנשים שעוסקים בפיקוח עירוני, וכשהייתי שר פנים ניסיתי לקדם מאוד את התוכנית של שילוב המשטרה והרשויות המקומיות, כדי להפוך את הפיקוח למכשיר מקצועי של המשטרה שיוכל לבצע חלק מהעבודות המשטרתיות היותר פשוטות והיותר אלמנטאריות ברמה הקהילתית ברמת ההרתעה, ברמת הנוכחות, ברמת הנגישות.

אופיר פינס-פז: עיריות רמת-גן ותל-אביב הן עיריות חזקות שמהן אפשר לדרוש לעזור למשטרה.

אופיר פינס-פז: אני לא אדרוש מעיר קטנה שאין לה יכולת להתקיים, לעזור למשטרה.

אופיר פינס-פז: כאן מדובר בעיריות גדולות ומבוססות שמוכנות לעשות זאת.

אופיר פינס-פז: דיברתי עם מר חולדאי ועם צבי בר - אלו אנשים שהם מוכנים לעזור, ויש להם כלים לעזור.

אופיר פינס-פז: לצערי הרב, התקציב של שתי העיריות האלה הרבה הרבה הרבה יותר גדול מהתקציב שעומד לרשותך בכל קנה מידה.

אופיר פינס-פז: בואו נתחיל להשתמש באנשים האלה.

אופיר פינס-פז: אדוני מפקד המחוז, אני מבקש שתתייחס גם לעניין הספציפי של הנוכחות.

אופיר פינס-פז: איך קורה רצח כזה באחד הראשיים במדינת ישראל בלי שעבריינים יפחדו?

דוד אזולאי: הבעיה היא לא רק היעדר נוכחות של המשטרה.

דוד אזולאי: גם במקרה ואנשים כבר מזעיקים את המשטרה, לא תמיד היא מגיעה מייד.

דוד אזולאי: תמיד לוקח זמן עד שהמשטרה מגיעה, ואנחנו יודעים שישנן קריאות שבהן לוקח זמן עד שהמשטרה מגיעה, אנחנו מכירים את זה.

ניצב דוד צור: קודם כל, זו שאלה מצוינת כי היא הולכת לעניין העקרוני שאולי כדאי לדבר עליו.

ניצב דוד צור: בפתיחת דבריי אמרתי שאני שמח שהנושא הזה מוצף ועולה, כי בסופו של דבר הוא לצערי לא נמצא על סדר היום הלאומי בקבוצות ההשפעה המתאימות כדי להביא לידי ביטוי את התפתחות החברה שלנו בשנים האחרונות.

ניצב דוד צור: מחוז תל-אביב חולש על המטרופולין הגדול.

ניצב דוד צור: שוהים בו 1.2 מיליון איש, כל יום נכנסים ויוצאים עוד כמיליון, ובלילה המקום הופך למקום בילויי.

ניצב דוד צור: מחוז תל-אביב חולש על 22 רשויות, כאשר תל-אביב היא הגדולה שבהן, רמת-גן עוד מעט תתקרב אליה.

ניצב דוד צור: יש בה גם את חולון ובת-ים, שהן גם שתי רשויות מאוד קואופרטיביות, ורמת השרון והרצלייה גם הן מאוד קואופרטיביות.

ניצב דוד צור: יש לנו מכפלה של כוח מאוד משמעותית בכל מה שקשור לניידות המשותפות.

ניצב דוד צור: בשנתיים האחרונות הקמנו את השיטור המשולב של שוטר עם פקח, כאשר מוענקות סמכויות.

אופיר פינס-פז: האם זה עובד כבר?

ניצב דוד צור: זה עובד יפה מאוד בתל-אביב העיר, ברמת גן.

ניצב דוד צור: מר בלאלי יכול לספר על זה וגם נציג תל-אביב - זה כבר עובד הרבה זמן.

ניצב דוד צור: ביפו הקמנו עכשיו עוד 3 ניידות שמסיירות רק ביפו, ועוסקות רק ביפו, בשכונת התקווה.

ניצב דוד צור: אני יכול להיכנס פה להרצאה מאוד תיאורטית ולדבר על הפרמטרים שמייצרים בסופו של דבר ביטחון פנים אצל אנשים, ניידות, ואני תיכף אתייחס גם לתגובה.

ניצב דוד צור: יש הרבה מאוד פרמטרים.

ניצב דוד צור: האם רצח כזה הוא יותר קשה משוד של אישה מבוגרת או קשישים בתוך בתיהם באלימות בלתי סבירה בעליל?

ניצב דוד צור: אירועי אלימות שאנחנו רואים אותם, הולכים וגואים במועדונים שהתפתחו בשלוש-ארבע שנים האחרונות באזור שלי לפחות, וגם באזורים אחרים שבהם אנחנו רואים אלימות מאוד מאופיינת רק למועדונים.

ניצב דוד צור: אנחנו משקיעים בהם כוחות משטרה אדירים באותם זמנים.

ניצב דוד צור: נוכחות משטרתית אכן מייצרת סוג של ביטחון לאנשים כשהם רואים שוטר.

ניצב דוד צור: כולנו מסתובבים בעולם, ומתקנאים הרבה מאוד פעמים בנוכחות הגדולה של שוטרים ברחובות.

ניצב דוד צור: אמרתי שהשאלה הזאת היא טובה, כי גם יש לי שקף טוב לעניין הזה.

ניצב דוד צור: אבל, אני לא אראה לך אותו כי אין לנו פה גם את הזמן וגם את האמצעים.

ניצב דוד צור: אני מפקד מחוז תל-אביב שנתיים וחצי.

ניצב דוד צור: מול עובד בעיריית תל-אביב מי שהיה פעם מפקד מחוז תל-אביב, ניצב בדימוס משה טיומקין.

ניצב דוד צור: הוא היה מפקד מחוז תל-אביב בדיוק 22 שנה לפניי.

ניצב דוד צור: כשדיברתי איתו הוא אמר לי שהיו לו 38 ניידות לתגובה לאירועי מוקד-לאירועי 100.

ניצב דוד צור: אז מטרופולין דן היה חצי ממה שהוא היום, ללא העלייה המבורכת הגדולה שהגיעה אלינו מחבר העמים, וללא המועדונים, וללא האירועים שאנחנו מדברים עליהם היום.

ניצב דוד צור: אני היום מפקד מחוז תל-אביב - 20 שנה קדימה - נוספו 2 ניידות לאירועי התגובה.

ניצב דוד צור: כלומר, מ-38 ניידות עלינו ל-40 ניידות.

ניצב דוד צור: אני לא רוצה לפגוע בבית המחוקקים פה, ולא באף אחד אחר, בהרבה מאוד מהמדינות המערביות לא סמכו על הדרג הממשלתי או על דרג המחוקק שהוא יהיה זה שישחרר את התקציבים לגופים האלה, וחוקקו חוק על עיקרון הטייס האוטומטי, כמו שכאשר מוקמת עיר מייד צריך לאתר תושבים, להקים מרפאה, להקים סניף של טיפת חלב, בתי ספר מסוים, על-פי מפתח מסוים.

ניצב דוד צור: אני יכול להגיד לך, המשטרה - זה רגרסיה, זה הולך אחורה.

ניצב דוד צור: אם יוקם הטייס האוטומטי הזה הנוכחות המשטרתית תהיה אחרת באופן דרמטי.

ניצב דוד צור: אבל, אני לא מרים ידיים.

ניצב דוד צור: למרות שמשטרת ישראל גדלה בשנים האחרונות, היא גדלה בעיקר בתחומים שנצבעו ככאלה שמעיקים באותו זמן, כמו למשל הביטחון.

ניצב דוד צור: הייתי מפקד משמר הגבול בתפקידי הקודם, ובזמני קיבלנו תוספת של 1,000 לוחמים בגלל תקופת הפיגועים הגדולה, והקמנו את מרחב התפר ואת עוטף ירושלים.

ניצב דוד צור: עד היום זה מוקם.

ניצב דוד צור: אם יש משהו שהתחזק במשטרה לאורך השנים זה כל מה שקשור לנושא ביטחון הפנים.

ניצב דוד צור: השר שלנו מר דיכטר, עשה בשנה האחרונה מהלך מאוד מבורך מבחינתנו, מבחינתי כמפקד מחוז תל-אביב.

ניצב דוד צור: הוא העתיק כוחות של משמר הגבול שהיו באזורי התפר ובמקומות אחרים, למרכז תל-אביב.

ניצב דוד צור: בחצי השנה האחרונה קיבלתי כ-150 לוחמי מג"ב שמסתובבים ברחובות.

ניצב דוד צור: אגב, גם על זה היתה ביקורת של אנשים שאמרו:

ניצב דוד צור: מה פתאום מסתובבים לוחמי מג"ב ביפו?

ניצב דוד צור: אנחנו מייצרים יותר ניידות, ואולי כדאי שנעביר להם את רשות הדיבור בעניין הזה.

ניצב דוד צור: נוכחות משטרתית היא פאן אחד בתחום הביטחון, אבל לא היחידי.

ניצב דוד צור: צריך לעקור את האלימות גם בתחומים אחרים.

ניצב דוד צור: פעם אחת בחינוך - ולצערי נכשלנו שם - או בתי משפט.

ניצב דוד צור: כלומר, בסוף צריך גם להרתיע.

ניצב דוד צור: אתה שואל איך קורה שהם לא מורתעים?

ניצב דוד צור: אני דיברתי על החבורה של יפו שאותה אנחנו מחזיקים היום, ואנחנו רואים איזה השפעה דרמטית יש לזה בשטח.

ניצב דוד צור: ביכולת שלנו להפעיל יכולות מודיעיניות, אנחנו שנים השתמשנו גם באנשים וגם בשיטות אחרות שכאשר הוצאנו עליהן צווי חיסיון, בית המשפט גם כיבד אותן.

ניצב דוד צור: אדוני היושב ראש, אתה דיברת על עדי ראייה.

ניצב דוד צור: ביפו היה לנו רצח, ומכיוון שהנושא עומד עכשיו לבית המשפט העליון אז אני אולי אחטא אם אני ארחיב בעניין הזה.

ניצב דוד צור: אבל, אני אומר לך את תחושות הבטן שלי.

ניצב דוד צור: אנחנו הולכים עם תיק של ארבעה-חמישה חשודים ברצח, כאשר כל הראיות שלנו הן ראיות חזקות מאוד שזוהי חבורת הרוצחים.

ניצב דוד צור: בהחלטה של בית משפט מחוזי שמכריחה אותנו לחשוף את עדי הראייה, את המקור, את המבוע, אנחנו בסופו של דבר מגיעים לפינה.

ניצב דוד צור: דרך אגב, הוא זיכה אותם כי לא היינו מוכנים.

ניצב דוד צור: בעצה אחת עם הפרקליטות החלטנו שזה קזוס בלי, ושאנחנו לא נחשוף את המודיעין הזה.

ניצב דוד צור: המשמעות היא שארבעה-חמישה אנשים כאלה יחזרו לרחובות.

ניצב דוד צור: צא ולמד, למה לך בכלל להיות עד ראייה?

ניצב דוד צור: למה לבוא למשטרה?

ניצב דוד צור: התוכנית להגנת עדים היא משהו מאוד תיאורטי שמדברים בו כבר שנים.

אופיר פינס-פז: האם היא לא פועלת?

ניצב דוד צור: היא עדיין לא פועלת.

ניצב דוד צור: בשבוע שעבר התבשרתי שמונה במשרד לביטחון הפנים אדם יקר בשם מר לייבו, איש שירות לשעבר, להוביל את המהלך הזה.

ניצב דוד צור: שאלנו אותנו למה רוזנשטיין נשלח לארצות הברית?

ניצב דוד צור: הוא נשלח כי תוכנית להגנת עדים שם מאפשרת עבודה יותר יסודית.

ניצב דוד צור: לצערי, פה אנחנו לא יכולים להגן על העדים שלנו.

ניצב דוד צור: אנחנו עם המון כלים מאוד קצרים.

אופיר פינס-פז: בישיבות נוספות בהמשך אנחנו עוד נרחיב.

אופיר פינס-פז: פרקליטת מחוז תל-אביב, בבקשה.

רות דוד: שלום לכם, בוקר טוב.

רות דוד: אין לי יותר מידיי מה להוסיף, למעט העובדה שבתי המשפט בתל-אביב עמוסים.

רות דוד: הם שומעים תיקים מבוקר עד אחר הצהריים.

רות דוד: הם שומעים תיקים של נאשמים במעצר, תיקים של נאשמים בפשעים מאוד חמורים שנתיים לאחר שהמעשה בוצע, או לאחר שכתב האישום הוגש.

רות דוד: מכוח חוק, אחרי תשעה חודשים של מעצר אנחנו הולכים לבית משפט עליון ומאריכים מעצר מפעם לפעם כל שלושה חודשים.

רות דוד: לאחרונה קיבלנו החלטות של שחרור חשודים ברצח ממעצר כיוון שהם יושבים מעל שנתיים, והמשפט שלהם לא מסתיים.

רות דוד: זה פאן אחד של הבעיה.

רות דוד: פאן אחר של הבעיה הוא אותו עניין שהתחיל לדבר עליו ניצב דוד צור.

רות דוד: אנחנו הגשנו כתב אישום בפרשת רצח מאוד בוטה.

רות דוד: רצח שהתבצע לאור יום ברחוב יהודה הימית בתל-אביב, כאשר חמישה אנשים חטפו שני אנשים על רקע איזשהו סכסוך כדי לרצוח אותם, ושמו אותם בבגאז' של האוטו.

רות דוד: השניים האלה הצליחו להימלט כאשר הרכב עצר ברמזור, והחלו לברוח.

רות דוד: הרוצחים רצו אחריהם, ירו בהם באמצע היום.

רות דוד: הם הצליחו להרוג אחד מהם, והשני הצליח להימלט.

רות דוד: לקח לנו כמעט שנה לאסוף ראיות בתיק הזה כי אותו נרצח פוטנציאלי סירב לשתף פעולה עם המשטרה, ולהגיד מי הם אותם אנשים.

רות דוד: עד ראייה שראה את כל העניין הסכים לדבר.

רות דוד: הוא לא יפואי ולכן אולי בטעות הוא הסכים לדבר.

רות דוד: גם הוא בהתחלה לא הסכים להגיד שום דבר.

רות דוד: אין לנו תוכנית להגנה על עדים, אין לנו מה להבטיח להם.

רות דוד: הניסיון המאוד כאוב ביפו מלמד שמי שמדבר הוא הקורבן הבא לרצח.

רות דוד: היו לנו כמה מעשי רצח בעת האחרונה של מי שהיו עדים גם לפני שבע ושמונה שנים.

רות דוד: עבר הזמן, נאשמים שוחררו ממעצר, ובוצע הרצח של אותם עדים.

רות דוד: אנשים פוחדים מאוד לשתף פעולה.

רות דוד: למעלה מזה, הזירה מטושטשת דקה אחרי הרצח, וכשהמשטרה מגיעה לא מצליחים למצוא ראיות בשטח.

רות דוד: הכול נראה כאילו לא היה שם דבר.

רות דוד: אתה מדבר על רצח שבוצע בשעה אחת וחצי בלילה בדרך השלום, אבל אני רוצה לומר לך שבשעה שתים עשרה וחצי לאור יום ברחוב יהודה הימית שהוא רחוב עמוס, אין אף עד שיגיד מה הוא ראה.

רות דוד: כולם שמעו ממישהו אולי איזשהי ירייה אחת, או שתיים, או חמש, או מאה - לא חשוב.

רות דוד: אף אחד לא מוכן להעיד כי אין לנו דרך להגן עליהם.

רות דוד: בתיק הזה שעליו דיבר מפקד מחוז תל-אביב דוד צור אנחנו עשינו מהלך מאוד יוצא דופן, ואנחנו הקמנו מיני תוכנית להגנה על עדים.

אופיר פינס-פז: איך קוראים לתיק הזה?

רות דוד: רצח דאקה.

רות דוד: הנאשם הראשון בפרשה הוא עבד קזז, המכונה בתקשורת "בני הדייג", כי זה הבסיס כאילו לסכסוך הכספי שהיה שם.

רות דוד: אנחנו שילמנו לעדים כספים כדי להבטיח המשך חיים במקום אחר, כדי להבטיח להם הגנה.

רות דוד: אנחנו נמצאים היום במצב שבו החמישה האלה זוכו בבית המשפט המחוזי, כי אנחנו סירבנו לחשוף את שמו של המקור שחשף את הפרשה הזאת במידה כזו או אחרת.

רות דוד: אני לא ארחיב כי אנחנו לפני בית משפט עליון ויש לנו עתירות לגילוי ראיה שאנחנו לא מוכנים להיעתר לה, או לעת הזאת לא מוכנים.

רות דוד: אנחנו מתמודדים גם בבתי המשפט עם קשיים גדולים.

אופיר פינס-פז: האם הם שוחררו?

רות דוד: הם לא שוחררו כי בית המשפט העליון הורה על מעצר עד שמיעת הערעור.

רות דוד: התחילו להתקיים ההליכים בבית המשפט העליון, ואנחנו מחכים להחלטה.

רות דוד: גם ניהול המשפטים הופך להיות קשה יותר ויותר, גם מכיוון שקשה לנו להגיע לעדים, גם מכיוון שהם לא מוכנים לשתף פעולה, גם מכיוון שממשיכים ומפחידים אותם כל העת, ולכן גם אם הם מתחילים לשתף פעולה בהתחלה, או אומרים כמה דברים, אנחנו מגיעים לבית משפט והם או שותקים, או מסרבים לענות על שאלות, או שהם לא זוכרים.

אופיר פינס-פז: מה דעתך על החוק האמריקאי שאומר שאם זה פעם שלישית אז יש מאסר עולם, ונגמר הסיפור?

רות דוד: אני עוד בפעם הראשונה.

רות דוד: לו הייתי דיפלומטית הייתי אומרת לך שיש פנים לכאן ולכאן, ואני יכולה להגן באותה עוצמה על כל אחת מהתשובות.

אופיר פינס-פז: זה נכון שיש פנים לכאן ולכאן.

רות דוד: אני רק משפטנית, ולכן אני לא אענה את התשובה הזאת.

יצחק אהרונוביץ': אני אהיה קצת בוטה.

יצחק אהרונוביץ': צורי ידיד וחברי, מתוקף תפקידו מנסה להיות באמת קצת עדין מידיי.

יצחק אהרונוביץ': אני רואה את המקרה של תל-אביב כמיקרו קוסמוס, ואני רוצה לפתוח את המניפה כדי לתת תמונה הרבה יותר קשה.

יצחק אהרונוביץ': כפי שאומר מפקד המחוז - אין שליטה על מעשי רצח במקרים אקראיים כפי שזה משתמע בארבעת המקרים האחרונים.

יצחק אהרונוביץ': יש כן שליטה - ואני אומר את זה בצורה מאוד ברורה - על אותם ארגוני פשיעה.

יצחק אהרונוביץ': המשטרה פחות או יותר יודעת, והיא יכולה לעשות הרבה יותר ממה שהיא עושה היום.

יצחק אהרונוביץ': היכן שיש שליטה - ואני מעריך שהמשטרה עושה את זה - היא מנסה להתמקד.

יצחק אהרונוביץ': ניתנה דוגמה אחת באזור יפו שבאמת שם הטיפול הוא הרבה יותר טוב.

יצחק אהרונוביץ': תחושת הביטחון היא קשה.

יצחק אהרונוביץ': אנחנו מדברים רק על רצח, אבל אתה מחבר את ניסיונות הרצח, אז ניסיונות הרצח רק בתל-אביב.

יצחק אהרונוביץ': ההבדל בין ניסיון ובין רצח תלוי בשאלה היכן פגע הקליע, וצריך להוסיף גם את הדברים האלה.

יצחק אהרונוביץ': אחרי שהיה מיפוי כמעט מושלם של ארגוני הפשיעה גם במשטרה, גם עם רשויות האכיפה האחרות, כולל רשות המיסים, הוכנה תוכנית מסודרת, מצוינת, וכפי שאני מכיר אותה - ואני שנתיים מחוץ למערכת - היא לא מתבצעת במלואה.

יצחק אהרונוביץ': צורי דיבר על כוח-אדם, אבל כוח אדם הוא פאן אחד.

יצחק אהרונוביץ': המצב הוא באמת קשה, וחסר כוח-אדם.

יצחק אהרונוביץ': חבר הכנסת אזולאי דיבר על ניידות שלא מגיעות בקריאה למוקד 100, נשים נפגעות, יש גם חבלות.

יצחק אהרונוביץ': יש באמת אלף ואחד מקרים שהטיפול המשטרתי באמת מנסה לתת את הטיפול הכי טוב שיכול להיות.

יצחק אהרונוביץ': יש בעיה בכוח-אדם, יש בעיה באמצעים, במודיעין, בחוקרים, בטכנולוגיות.

יצחק אהרונוביץ': צריך לקיים פעם אחת דיון על זה.

יצחק אהרונוביץ': לא מזמן ישבנו וסיכמנו תקציב, וראינו שבסעיף המשטרה במשרד לביטחון הפנים כמעט אין בו תוספות.

יצחק אהרונוביץ': השר רוצה, אלא שאני מעריך שזה עניין של סדרי עדיפויות.

יצחק אהרונוביץ': צריך לעשות סדר עדיפות לאומי אחר.

יצחק אהרונוביץ': אני מעריך שהתשובה תהיה הרבה יותר טובה אם יהיה מחר למשטרה יותר אמצעים ויותר כוח-אדם.

יצחק אהרונוביץ': אני גם אומר בצורה מאוד ברורה - גם בתוך המשטרה צריך לעשות סדר וארגון מחדש של המשטרה.

יצחק אהרונוביץ': אבל, זה לא כרגע, כרגע אנחנו מדברים על מקרי הרצח במחוז תל-אביב.

יצחק אהרונוביץ': צריך לפעול גם בקרב ארגוני הפשיעה כי אזרחים תמימים נהרגים.

יצחק אהרונוביץ': ראינו את זה בזמנו במקרה של רוזנשטיין עם חלפני הכספים בתל-אביב, אבל לא רק.

יצחק אהרונוביץ': אני אתן דוגמה אחת שעליה דיברה פרקליטת מחוז תל-אביב שקשורה לתל-אביב.

יצחק אהרונוביץ': אתמול השתתפתי בדיון על פי בקשתי, בוועדת החוקה חוק ומשפט, על המקרה של שקד שלחוב באשקלון.

יצחק אהרונוביץ': במקרה זה אנחנו יודעים מי הרג את הילדה התמימה הזאת.

יצחק אהרונוביץ': השניים האלה שייכים לארגון פשיעה.

יצחק אהרונוביץ': כבוד השופט העליון אדמונד לוי מחליט החלטה שב-19 לחודש - עוד ארבע

יצחק אהרונוביץ': ה-חמישה ימים - שני החשודים ברצח האלה עומדים להשתחרר לחלופת מעצר, כי המשפט נמשך מעבר לזמן, ויש את חזקת החפות, ואנחנו לא יודעים כמה זמן זה יימשך.

יצחק אהרונוביץ': זה מקרה אחד באשקלון, אבל ישנו עוד מקרה רצח במספרה במגדיאל שאליו הייתי עד.

יצחק אהרונוביץ': במקרה נקלעתי לרצח של שני אנשים תמימים.

יצחק אהרונוביץ': הרוצח עצור, והשניים ששלחו אותו גם משתחררים על ידי אותו שופט.

יצחק אהרונוביץ': עד לאן?

יצחק אהרונוביץ': איפה באמת חזקת החפות או טובת האזרח התמים?

יצחק אהרונוביץ': איפה נמצאת פה המשפחה נמצאת?

יצחק אהרונוביץ': איפה האיזונים המתאימים?

יצחק אהרונוביץ': צר לי שאני לא רואה פה אף נציג ממערכת בתי המשפט.

יצחק אהרונוביץ': צריך לראות את הנקודה גם שם.

יצחק אהרונוביץ': צריך לעשות שינוי חקיקה כפי שהזכיר מפקד המחוז.

יצחק אהרונוביץ': צריך לסייע בידי הפרקליטות בכוח-אדם, וכאשר אני מדבר על סיוע למשטרה אני מדבר גם על סיוע לפרקליטות.

יצחק אהרונוביץ': אני זוכר את זה עוד מתפקידי הקודם.

יצחק אהרונוביץ': הרצח של הרופא הוא באמת מקרה טרגי, והוא נוסף למקרים שכבר היו.

יצחק אהרונוביץ': מחוז תל-אביב הוא דגם לכל מה שקורה במשטרת ישראל.

יצחק אהרונוביץ': היום זה צורי, ומחר זה יכול דני, או מישהו אחר.

שרה מרום שלו: הדיון כאן הוא מאוד מאוד מסובך מפני שאנחנו מדברים היום על תל-אביב, אבל אנחנו צריכים לראות מה קורה בכל הסביבה, מה קורה במועדונים, מה קורה עם ילדים.

שרה מרום שלו: שימו לב כמה ילדים נרצחים או נהיים נכים בעקבות מה שקורה במועדונים.

שרה מרום שלו: גם כשהמשטרה כבר מגיעה היא מגיעה מאוחר מידיי, והילד כבר נהרג.

שרה מרום שלו: אני שומעת מהנכדים שלי מה קורה במועדונים בסביבות ראשון לציון, זה ממש מזעזע.

שרה מרום שלו: אין פתרון לילדים האלה.

שרה מרום שלו: כאן, אנחנו כבר לא מדברים על מבוגרים.

שרה מרום שלו: אנחנו לא צריכים לדאוג רק למבוגרים.

שרה מרום שלו: בלב ליבה של תל-אביב שהיא עיר שוקקת הורגים אדם, ואף אחד לא יודע, ולא יודעים על מי להטיל את האשמה.

שרה מרום שלו: תראו מה קרה עם האישה ברחובות בשבוע שעבר.

שרה מרום שלו: אני לא יודעת לאן אנחנו הולכים?

שרה מרום שלו: מה הולך כאן?

אופיר פינס-פז: ראיתי שעצרו איזה בחור שעשה את הוונדליזם באישה בחיפה.

שרה מרום שלו: כל הזמן אומרים: המשטרה, המשטרה.

שרה מרום שלו: אבל, בואו נאמר את האמת - המשטרה לא יכולה להגיע באותו רגע שהמקרה מתרחש.

שרה מרום שלו: עוברות לפחות חמש דקות עד שמצלצלים אליה ועד שהיא מגיעה.

שרה מרום שלו: בפרק זמן של חמש דקות הם כבר הספיקו לעשות את מה שהם עשו לאישה הזאת.

שרה מרום שלו: זה ממש קורע לב לראות את המראות האלה.

שרה מרום שלו: צריך למצוא פתרון לדברים האלה.

יואב ירדני: אנחנו אכן היום מדינה יותר אלימה לעומת מה שהיינו לפני 15 – 20 שנה.

יואב ירדני: באלימות הזאת צריך לטפל גם בתחום החינוכי וגם בתחום ההרתעתי.

אופיר פינס-פז: מה אתם עושים באגף הפיקוח כדי לעזור?

יואב ירדני: אנחנו בתל-אביב רואים את הביטחון האישי של התושבים ושל אלה שבאים בשערי העיר כנושא חשוב.

יואב ירדני: לטובת העניין, אנחנו בפעילות משותפת עם המשטרה.

יואב ירדני: אנחנו מחזיקים היום כ- 7 ניידות עם 14 מפקחים.

יואב ירדני: מתוכן, 3 ניידות נמצאות רק ביפו רבתי, וזה נקרא "כוח שחף".

יואב ירדני: התושבים ביפו מבקשים מאיתנו להביא את "שחף", כי שם יש הרבה יוצאי יחידות יס"מ, עם מפקחים מיומנים שלנו שעברו הכשרה מיוחדת לטובת הטיפול בזה.

יואב ירדני: הם נמצאים ביפו כל הזמן ומסתובבים עם 3 ניידות, כך שבכל רגע נתון כל הניידות האלה מסתובבות.

יואב ירדני: הן נותנות ביטחון אישי יותר טוב לתושבי יפו שרואים את הניידות, ואת הנוכחות שלהן שבסופו של דבר אמורה להרתיע.

יואב ירדני: כשיש איזשהו אירוע הם מגיעים במהירות גבוהה מאוד, כי בסך הכול היא טריטוריה מאוד קטנה.

יואב ירדני: בכל תל-אביב רבתי אנחנו מחזיקים עוד 4 ניידות שנקראות "כוח יהלום", והן מסתובבות מהשעה שש וחצי בבוקר, עד שעות הלילה המאוחרות.

יואב ירדני: מדובר ב-4 ניידות פיקוח ומשטרה ביחד.

יואב ירדני: הן עונות גם לפניות המוקד העירוני, וגם למוקד 100, ונותנות את התשובות.

יואב ירדני: הן עובדות איתנו בשיתוף על הסדר הציבורי, וביטחון אישי רב יותר לתושבים.

יואב ירדני: בנוסף, אנחנו מפעילים באזור התחנה המרכזית הישנה והחדשה שהן מקומות מאוד פעילים ואלימים, סיורים רגליים של זוגות של שוטר ומפקח שמסתובבים שם מהבוקר ועד הלילה, כדי לייצר לאנשים ביטחון וכדי לטפל באירועים.

יואב ירדני: בשכונת התקווה יש מיזם שנקרא "ברק" שבו אנחנו ביחד עם שוטרי תחנת השכונות עורכים סיורים קבועים ברחוב האצל, וההגנה, ובאזור שוק התקווה שבו יש לא מעט אלימות.

יואב ירדני: הם מסתובבים יחד במהלך כל היום.

אופיר פינס-פז: כמה זמן פועלים כל הפרויקטים האלה?

יואב ירדני: קרוב לחמש שנים.

אופיר פינס-פז: בסוף הרי צריך להביא תוצאה, האם אתם בודקים אפקטיביות או תוצאה שאפשר להרגיש אותה?

אופיר פינס-פז: מה קורה עם נתוני אלימות, מעצרים, פניות ציבור?

יואב ירדני: יש נתוני אכיפה, יש לנו את כל הנתונים.

אופיר פינס-פז: אנחנו נשמח אם תוכלו להעביר לנו את זה.

יואב ירדני: אני אעביר לכם את כל הנתונים.

אופיר פינס-פז: זה חשוב מאוד.

אופיר פינס-פז: אני אקיים על זה דיון מיוחד.

יצחק אהרונוביץ': אדוני יושב ראש הוועדה, זה פתרון לא מושלם, ואני רוצה שתדע את זה.

יואב ירדני: זה יותר טוב מכלום.

יצחק אהרונוביץ': זה נכון.

יואב ירדני: אנחנו מחזיקים כ-200 מפקחים שנמצאים.

יואב ירדני: הדבר היחידי שהוא בעייתי היום הוא חוסר סמכויות שלנו.

יואב ירדני: לא נותנים לנו סמכויות.

אופיר פינס-פז: גברתי, משרד המשפטים לא נותן להם סמכויות.

אופיר פינס-פז: למה אתם פוחדים לתת להם סמכויות?

אלי בלאלי: יש תקנות חדשות שהן פשוט תקועות.

אלי בלאלי: הן לא תקועות במשרד המשפטים.

אלי בלאלי: יש בעיה בהרחבת הסמכויות למפקחים העירוניים.

דוד אזולאי: יש בציבור הרחב תחושה של חוסר ביטחון, וצריך לשים את זה על השולחן.

דוד אזולאי: האזרח הפשוט והתמים שמסתובב ברחוב, מרגיש חוסר ביטחון.

דוד אזולאי: אזרח הגון בורח בשעה שהוא רואה קטטה ברחוב.

דוד אזולאי: הוא אומר לעצמו: למה לי להזמין משטרה?

דוד אזולאי: בלאו הכי המשטרה לא תעשה כלום.

דוד אזולאי: זו התגובה הטבעית של הציבור הרחב במדינת ישראל.

דוד אזולאי: דבריהם של פרקליטת המחוז ושל מפקד המחוז רק מחזקים את הדברים, כי נאמר לנו כאן שמחכים לתוכנית להגנת עדים.

דוד אזולאי: אבל, אני שואל מה יהיה עד אז?

דוד אזולאי: האם נמשיך לחיות כאן כמו בשיקגו?

דוד אזולאי: האם עד אז נמשיך לחיות בתחושת פחד?

דוד אזולאי: אדוני מפקד המחוז, הדברים האלה לא מופנים דווקא אליך, ואולי צריך לקיים על זה דיון נפרד.

דוד אזולאי: אבל, יש למשטרה בעיה תדמיתית.

דוד אזולאי: האזרח ההגון בא במגע עם המשטרה באותו דוח תנועה שהוא מקבל מהשוטר.

דוד אזולאי: זוהי הפעם הראשונה שבה נפגש האזרח עם השוטר.

דוד אזולאי: מתברר, ששם השוטר ממלא דווקא את תפקידו נאמנה.

דוד אזולאי: כאשר מדובר על מקרים מאוד מקרים, שם פתאום אתה רואה שהמשטרה מרימה יד.

דוד אזולאי: אנחנו שומעים שהעדים לא תמיד אוהבים לתת את העדות שהם ראו.

דוד אזולאי: יש בעיה במערכת המשפט - בואו נשים את זה על השולחן.

דוד אזולאי: לפעמים, המשפט נמשך שנים על גבי שנים, ובכל אותה תקופה העד נמצא בפחד.

דוד אזולאי: כאשר ישנם עדים - המשטרה והפרקליטות צריכים לקחת את העניינים הלאה בידיים ולפעול על מנת לקדם את המשפט הזה כמה שיותר מהר, כדי שהעד לא יהיה חשוף לעוד סכנות בתקופה ממושכת.

דוד אזולאי: נכון, יש למשטרה בעיה תקציבית אמיתית.

דוד אזולאי: אבל קודם כל, בואו ותנצלו את המשאבים שיש לכם היום.

דוד אזולאי: אדוני מפקד המחוז - אולי זה לא רק אצלך - אני מודה שאני לא מכיר את מחוז תל-אביב.

דוד אזולאי: אבל ישנם מחוזות אחרים שבהם אתה רואה בזבוז משווע.

דוד אזולאי: תסביר לי מה עושה ניידת באמצע היום ליד ביתו של שוטר.

דוד אזולאי: המצב הזה קיים.

דוד אזולאי: אזרח שנמצא במצוקה מרים טלפון למוקד 100, אבל הוא לא נענה במהירות האפשרית.

דוד אזולאי: יספרו לי שבכל עניין - אם זה ריב עם השכנים, אם זה בעיה של בעל חיים שנמצא על הכביש - האזרח פונה קודם כל למוקד 100.

דוד אזולאי: זה נכון שיש יותר מידיי פניות למוקד 100.

דוד אזולאי: אבל יחד עם זה, אני מצפה שכאשר אזרח פונה למוקד 100 הוא יקבל את השירות הטוב ביותר, כי זהו המגע הראשון שלו עם המשטרה.

דוד אזולאי: שם צריכה להיות תגובה מהירה ביותר על מנת להחזיר מעט מהאמון של האזרח הפשוט במשטרה.

אופיר פינס-פז: ניצב צור, אנחנו חייבים לסיים.

אופיר פינס-פז: אנחנו רק רוצים לדעת האם ישנו איזשהו קצה חוט בעניין רצח דוד ניב.

ניצב דוד צור: יש לי שלוש דקות, ולצערי אני לא אוכל לתת לכם את העניין כי זה חלק מהחיסיון.

אופיר פינס-פז: זאת אומרת, אין התקדמות.

ניצב דוד צור: גם את זה אני אפילו לא יכול להגיד.

ניצב דוד צור: חבר הכנסת אזולאי, בגלל העובדה שאנחנו מסתמכים על חלק מהשיטור העירוני המשותף, אנחנו מסירים עומס מיחידות המשטרה, וזמני התגובה שלנו התקצרו באופן משמעותי ביותר בשנה האחרונה.

ניצב דוד צור: דרך אגב, אנחנו מודדים את זמני התגובה כי הכול ממוחשב עכשיו.

אופיר פינס-פז: מהו הממוצע?

ניצב דוד צור: 15 דקות בשטח העירוני.

ניצב דוד צור: במקומות מסוימים ירדנו ל-12 דקות.

ניצב דוד צור: הורדה של 3 דקות בזמן תגובה היא מאוד משמעותית.

דוד אזולאי: האם זה נראה לך סביר?

ניצב דוד צור: זה סביר מאוד.

ניצב דוד צור: הוספנו אופנועים, ובתל-אביב הם יותר אפקטיביים.

ניצב דוד צור: הדבר הזה בסופו של דבר הביא אותנו לזמני תגובה יותר טובים.

ניצב דוד צור: לגבי מוקד 100 - יש לנו גידול של למעלה מ-17% בקריאות למוקד 100 בשנה האחרונה.

ניצב דוד צור: אנחנו גם שיפרנו את המוקדים האלה.

ניצב דוד צור: אני יכול לומר לך ש-90% מהקריאות למוקד 100 נענות בזמן תגובה של עד 20 שניות, שזה זמן תגובה מצוין.

ניצב דוד צור: 10% קריאות אכן נשמטות לנו בגלל עומס קווים, ומכל סיבות אחרות.

ניצב דוד צור: אני מרצה בעולם בעיקר בנושא הטרור, ואני רוצה לומר שלגבי תחושת הביטחון בתל-אביב בפרט, ובישראל בכלל - להסתובב ברחובות תל-אביב עם כל הפיגועים, והפח"ע, והרצח, הרבה יותר בטוח מלהסתובב בדאון טאון ניו-יורק או בדאון טאון אלטלנטה.

ניצב דוד צור: יש לי נתונים, ואם תרצו אפשר להראות אותם.

ניצב דוד צור: בניו יורק עם כל העבודה המדהימה של ג'וליאני והשקעת המשאבים - - -

דוד אזולאי: כמה תושבים יש בניו-יורק?

ניצב דוד צור: אני אומר פר תושבים.

ניצב דוד צור: רק במנהטן שהיא 1.6 מיליון איש, יש 111 רציחות, וזה פי 4 ממה שיש בתל-אביב כאשר המטרופולין של תל-אביב הוא 1.2.

ניצב דוד צור: אנחנו כן צריכים לשאוף לכיוון של אוטווה, טורונטו שבהן היחס הוא אחר.

ניצב דוד צור: לונדון היא די דומה לנו.

ניצב דוד צור: לעניין האם עניין ביזור הסמכויות כן או לא תקוע במשרד לביטחון הפנים - אני מתחייב, למרות שאני לא במשרד היום, מה שתקוע במשרד לביטחון פנים לא ייתקע דקה, ואני אומר לכם את זה משיחה שלי עם המנכ"ל.

אופיר פינס-פז: אני עוד מחכה לדוח על האלימות בכדורגל שהיה צריך להימסר כבר לציבור לפני חודשיים וחצי מהמשרד לביטחון הפנים.

אופיר פינס-פז: ברשותכם, אני רוצה לסכם את הדיון.

אופיר פינס-פז: חבר הכנסת אהרונוביץ, אני מאוד אוהב את הרעיון של הטיס האוטומטי.

אופיר פינס-פז: אני לא מציע שאנחנו נחוקק אותו כמובן בשליפה.

אופיר פינס-פז: אבל, אני חושב שלך יותר מאשר לאחרים כאן, יש את הכלים המקצועיים כדי ללכת עם הצעת החוק הזאת.

אופיר פינס-פז: אם תסכים להרים את הכפפה, אנחנו כמובן נבוא כחברי ועדת הפנים ונגבה את ההצעה הזאת.

אופיר פינס-פז: אנחנו גם נקיים על זה דיון פה.

אופיר פינס-פז: הייתי רוצה לבקש ממך להוביל את הנושא הזה, ולהכין אותו עם כל מי שצריך, ולקדם אותו במסגרת הצעת חוק שאתה יוזם ואליה אנחנו מצטרפים.

אופיר פינס-פז: זה דבר מאוד מאוד משמעותי שלא חשבתי עליו.

דוד אזולאי: למעשה, להרחיב את תוכנית ברודט - זה על אותו משקל.

אופיר פינס-פז: אני לא יודע, אני בעד טייס אוטומטי למשטרה כי המשטרה מופרטת בלי שהחלטנו להפריט אותה.

אופיר פינס-פז: מישהו באוצר החליט להפריט ויש הפרטה זוחלת.

אופיר פינס-פז: הטייס אוטומטי יכול להיות תשובה לא רעה, וצריך לבדוק את זה.

אופיר פינס-פז: אני מתכוון לקיים דיון בוועדה לגבי תוכנית להגנת עדים, וביקשתי ממנהלת הוועדה לקבוע דיון עם משרד המשפטים ועם המשרד לביטחון הפנים.

אופיר פינס-פז: אנחנו נביא את התוכנית בפני הוועדה הזאת, ואנחנו נדאג שהתוכנית הזאת תצא לפועל, חד משמעית.

אופיר פינס-פז: אני לא מוכן לשמוע על שום בירוקרטיות ושום עיכובים.

אופיר פינס-פז: הצעת החוק להגנת עדים היתה שלי .

אופיר פינס-פז: בזמנו אמרה לי ציפי לבני שרת המשפטים דאז ואמר לי השר לביטחון הפנים גדעון עזרא דאז: אל תקדם, אנחנו מקדמים, אנחנו נעשה.

אופיר פינס-פז: לא קידמתי, הם קיבלו החלטה על תוכנית.

אופיר פינס-פז: אבל, אני נדהם מזה ששום דבר ברמת המעשה לא נעשה.

אופיר פינס-פז: הסיפור הזה לוקח יותר מידיי זמן.

אופיר פינס-פז: יפה, אני רוצה דיון על העניין הזה בוועדה, עם השרים.

אופיר פינס-פז: הדבר השלישי הוא דוח עמית.

אופיר פינס-פז: כשהייתי שר פנים הקמתי ועדה, ובראשה הצבתי את אריה עמית, בכל מה שקורה בעבריינות במועדונים.

אופיר פינס-פז: אני רוצה לדעת האם המסקנות של הוועדה הזאת ממומשות במשרד לביטחון הפנים, במשטרה, במשרד המשפטים ובמשרד הפנים.

אופיר פינס-פז: גם על זה אני מציע לקיים ישיבת ועדה.

אופיר פינס-פז: חברת הכנסת שרה מרום שלו, יש שם הרבה מאוד תשובות רציניות מאוד, שהן מוסכמות על רוב הגורמים.

אופיר פינס-פז: הבעיה היא שהתרגום לשפת המעשה לוקח יותר מידיי זמן לרשות המבצעת, עם יותר מידיי קשיים בדרך.

אופיר פינס-פז: אנחנו נקיים דיון על נושא המשטרה העירונית.

אופיר פינס-פז: אני אזמין לדיון הזה גם את מר אהרונישקי שקיבל בזמנו מנדט מהממשלה להוביל את הנושא הזה.

אופיר פינס-פז: זה נושא שאני יזמתי יחד עם גדעון עזרא בממשלת שרון.

אופיר פינס-פז: אני שמח לשמוע על התקדמות אזור מחוז תל-אביב.

אופיר פינס-פז: אבל, זהו באמת המחוז החזק במדינה, גם הרשויות המקומיות שם הן חזקות.

אופיר פינס-פז: השאלה היא, מה קורה בבאר שבע, בעפולה, בדימונה ובמטולה?

אופיר פינס-פז: גם זו שאלה שאנחנו צריכים לשאול את עצמנו.

אופיר פינס-פז: אבל, זה שזה מתחיל לעבוד בגוש דן זה מאוד מאוד חשוב, כי אין ספק שמבחינת אוכלוסייה בוודאי שזה גוש צפוף אוכלוסייה.

אופיר פינס-פז: אנחנו ניכנס לעובי הקורה הרבה יותר, גם במישור המערכתי.

אופיר פינס-פז: כפי שאמרתי, אני מתכוון להמשיך את הדיונים בכל מה שקשור לאכיפת החוק ולביטחון האישי של אזרחי מדינת ישראל ביתר שאת.

אופיר פינס-פז: גם חוק השב"חים יקבל עדיפות במסגרת הוועדה ולקדם אותו.

אופיר פינס-פז: היתה לי יד בהכנתו עם משרד המשפטים כשהייתי שר הפנים.

אופיר פינס-פז: כל דבר לוקח לכם יותר מידיי זמן עד שהוא מסתיים ונעשה.

אופיר פינס-פז: נשתדל לזרז את התהליכים לפחות בכל מה שקשור לעבודתה של ועדת הפנים והגנת הסביבה.

אופיר פינס-פז: אני רוצה להודות לכם, תודה רבה.